**ELŐTERJESZTÉS**

**Szombathely Megyei Jogú Város Közgyűlésének 2018. december havi rendes ülésére**

**Javaslat a Berzsenyi Dániel Megyei Hatókörű Városi Könyvtár igazgatói álláshelyére kiírandó pályázati felhívás elfogadására**

A Berzsenyi Dániel Megyei Hatókörű Városi Könyvtár jelenlegi igazgatójának megbízatása 2019. május 31. napjával megszűnik.

A Közalkalmazottak jogállásáról szóló 1992. évi XXXIII. törvény (továbbiakban: Kjt.) 20/B. § (1) bekezdése úgy rendelkezik, hogy a magasabb vezető és a vezető beosztásra szóló megbízásra a 20/A. § (1) és (3)-(8) bekezdései alkalmazásával pályázatot kell kiírni. A pályázati felhívás tartalmáról, közzétételének módjáról a Kjt. kulturális intézményekben történő végrehajtásáról rendelkező 150/1992 (XI.20.) Korm. rendelet (a továbbiakban: Korm. rendelet) 6/A.§, 6/B.§ és 7.§ rendelkezik.

A Kjt. 20/A. § (6) bekezdése alapján a pályázat benyújtási határidejének leteltét követő 21 napon belül a pályázókat a kinevezési, megbízási jogkör gyakorlója által létrehozott legalább három tagú, a betöltendő munkakör feladatait érintően szakértelemmel rendelkező bizottság hallgatja meg és alakítja ki szakmai véleményét. A Korm. rendelet értelmében a bizottság tagja a közalkalmazotti tanács, illetve a reprezentatív szakszervezet által delegált 1-1 tag, továbbá egy országos szakmai szervezet képviselője is.

A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 68.§ (2) bekezdése kimondja, hogy a megyei hatókörű városi könyvtár vezetőjének megbízásához és annak visszavonásához a miniszter egyetértése szükséges.

A pályázati felhívás szerint az álláshely 2019. június 1. napjától 2024. május 31. napjáig történő határozott idejű megbízással tölthető be.

Tekintettel arra, hogy a pályázat elbírálásáról Szombathely Megyei Jogú Város Közgyűlése a szakmai bizottság véleményének mérlegelését követően dönt, ezért javasolom 4 fő delegálását a szakmai bizottságba, hogy az érdekvédelmi és szakmai szervezet képviselőivel együttesen biztosítsa a pályázók személyes meghallgatását, valamint a szakmai vélemény kialakítását.

A szakmai bizottság összetétele:

* a Közalkalmazotti Tanács által delegált 1 fő
* a Reprezentatív szakszervezet által delegált 1 fő;
* egy országos szakmai szervezet képviselője vagy a kulturális szakértői nyilvántartásban szereplő kulturális szakértő;
* a fenntartó önkormányzat részéről delegált 4 fő

A pályázat benyújtásának pályázati felhívás szerinti határideje a kormányzati személyügyi igazgatási feladatokat ellátó szerv internetes oldalán való megjelenéstől számított 30 nap.

A pályázati felhívás az előterjesztés mellékletét képezi.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2018. november „ ”**

**/: Dr. Puskás Tivadar :/**

**HATÁROZATI JAVASLAT**

**…./2018. (XII. ….) Kgy. számú határozat**

1. A Közgyűlés a Berzsenyi Dániel Megyei Hatókörű Városi Könyvtár igazgatói feladatainak ellátására pályázatot ír ki, egyúttal a pályázati felhívást az előterjesztés melléklete szerinti tartalommal elfogadja.

2. A Közgyűlés felhatalmazza a polgármestert a pályázati felhívásnak a 150/1992. (XI.20.) Korm. rendeletben foglaltaknak megfelelő közzétételére.

3. A Közgyűlés az alábbi 4 személyt delegálja a pályázók személyes meghallgatását és a szakmai vélemény kialakítását biztosító szakmai bizottságba.

……………………………………………….

……………………………………………….

……………………………………………….

………………………………………………

4. A Közgyűlés felkéri az általa delegált négy személyből, továbbá a 150/1992. (XI.20.) Korm. rendelet 7.§ (2) bekezdése alapján delegált tagokból álló szakmai bizottságot a pályázók személyes meghallgatására és a szakmai vélemény kialakítására.

**Felelős:** Dr. Puskás Tivadar polgármester

Koczka Tibor alpolgármester

Dr. Károlyi Ákos jegyző

(A végrehajtás előkészítéséért:

Dr. Bencsics Enikő, az Egészségügyi és Közszolgálati Osztály vezetője)

**Határidő:** azonnal (1-3. pont vonatkozásában)

a pályázati felhívásban foglaltaknak megfelelően

(4. pont vonatkozásában)